पाएं अपने शहर की ताज़ा ख़बरें और फ्री ई-पेपरडाउनलोड करें
शहर में कोरोना संक्रमण की दूसरी लहर 60 वर्ष से अधिक आयु के लोगों के साथ ही 41-60 वर्ष के लोगों के लिए भी प्राणघातक साबित हो रही है। अप्रैल में 366 संक्रमितों ने इलाज के दौरान दम तोड़ा। इसमें 60 वर्ष से अधिक आयु के मरीज 46.55 % और 41 से 60 वर्ष से अधिक आयु के 38.79 % रहे। पहली लहर में 61-80 आयु वर्ग के मरीजों की सबसे ज्यादा मौत (55.26 %) हुई थी, लेकिन 41-60 वर्ष के केवल 25.87 % मरीज ही थे।
अस्पताल में भर्ती होने के तीन दिन में हुई मौत
दैनिक भास्कर के प्रोडक्शन विभाग में सीनियर मैनेजर राकेश श्रीवास्तव (43) को सांस लेने में तकलीफ और बुखार की समस्या के चलते बुधवार को जिला अस्पताल में भर्ती किया गया। शुक्रवार शाम को अचानक उनकी तबीयत बिगड़ी और निधन हो गया।
इन कारणों से हो रही मौत
जांच में देरी : संक्रमण के लक्षण उभरने के बाद भी मरीज इन्हें नजरअंदाज कर रहे हैं। ज्यादा तबीयत खराब होने पर जब जांच कराते हैं, तब तक संक्रमण फेफड़ों को बुरी तरह से प्रभावित कर चुका होता है।
वायरस ज्यादा घातक: सुपर स्पेशलिटी अस्पताल में जिन संक्रमितों की मौत हुई, उनकी मौत के बाद कराए गए ऑडिट में यह बात सामने आई कि संक्रमित होने के 6 से 7 दिन के भीतर उस मरीज के 80 से 90 प्रतिशत फेफड़े खराब हो चुके थे।
- जैसा डॉ. राकेश गहरवार, एसो. प्रोफेसर, जीआरएमसी ने भास्कर को बताया
अप्रैल में जांच कराने वाला हर चाैथा व्यक्ति पाॅजिटिव... संक्रमण दर 25.63% पर पहुंची
ग्वालियर | काेराेना संक्रमण ने अप्रैल में अब तक के सारे रिकॉर्ड ध्वस्त कर दिए। सितंबर 2020 में जहां रिकॉर्ड 5479 संक्रमण के नए मामले सामने आए थे, लेकिन अप्रैल 2021 में 21888 लोग पॉजिटिव निकले। इससे पहले 24 मार्च 2020 से मार्च 2021 तक 19165 लोग संक्रमित हुए थे। शुरू के 12 महीने में जितने संक्रमित मिले, उससे ढाई हजार ज्यादा संक्रमित अप्रैल में मिल गए।
वैक्सीनेशन भी ज्यादा: ग्वालियर में 16 जनवरी से 31 मार्च तक 94781 लोगों को पहला डोज और 18515 को दूसरा डोज लगा था। अप्रैल में कुल 194862 डोज लगाए गए।
माेबाइल घर पर छाेड़कर माेहल्लाें में घूम रहे हाेम आइसाेलेट मरीज
शहर में हाेम आइसाेलेट काेराेना संक्रमित घराें के बाहर घूम रहे हैं। इस वजह से संक्रमण बढ़ रहा है। इन मरीजों की निगरानी एवं कार्रवाई की जिम्मेदारी क्षेत्र के इंसीडेंट कमांडर की है। इसके लिए स्मार्ट सिटी के कंट्राेल रूम से भी वर्चुअली निगरानी की जा रही है, लेकिन मरीज चालाक हैं और वे अपना मोबाइल फोन घर पर रखकर घर के बाहर कॉलोनी एवं मोहल्ले में घूमने निकल जाते हैं। ऐसी स्थिति में उनकी मोबाइल लोकेशन परिवर्तित नहीं होती, इस कारण वे जीपीएस ट्रैकर से नहीं पकड़े जा रहे हैं। उधर, ऐसे मरीजाें की निगरानी के लिए इंसीडेंट कमांडर भी अपने क्षेत्रों का भ्रमण नहीं कर रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva bho_Deva hin_Deva zho_Hant eng_Latn